Nordmenn dro kortet for 3,7 milliarder kroner på Black Friday

Tross vekst fra samme dag i fjor, var det bare nesten like mye som bitte lille julaften.

NY REKORD: Aldri før har nordmenn dratt kortet så mange ganger som forrige fredag Vis mer byoutline Foto: Mariam Butt NTB scanpix

Publisert: Oppdatert: 27. november 2018 04:35 , Publisert: 26. november 2018 10:00

Black Friday ble en heftig handelsdag nok en gang. Ifølge ferske tall fra Nets og BankAxept ble det handlet varer og tjenester med betalingskort for mer enn 3,7 milliarder kroner i løpet av dagen. Det er en vekst på 3,6 prosent sammenlignet med Black Friday i fjor.

Omsetningen er likevel noe lavere enn 22. desember i fjor, som innehar rekorden. Den gang dro vi kortene for mer enn 3,9 milliarder kroner.

En rekord kan derimot årets Black Friday ta med seg. Totalt ble det utført nær 9 millioner kortkjøp, en oppgang på 3,3 prosent mot i fjor. Rundt 200.000 flere ganger brukte vi kortet enn på bitte lille julaften i fjor.

– Aldri før er kortene benyttet så flittig, sier Stein-Arne Tjore, pressesjef i Nets Norge, i en uttalelse.

Han uttaler at tiden mellom 11 og 18 virker til å ha vært den mest hektiske, ut fra statistikken.

– Det var også mange som handlet videre utover kvelden, for det var betydelig mer kortbruk frem til klokken 23 enn det som er vanlig på en fredag, sier Tjore.